# Esborrany de l’acta de la sessió ordinària del Consell de Mitjans d’Argentona en data 11 de juny de 2014

Essent les 19.45h, en segona convocatòria, es dóna inici a la reunió del Consell de Mitjans, al despatx d’Alcaldia de l’Ajuntament d’Argentona, amb els assistents que es ressenyen a continuació:

* Ferran Armengol, president del Consell de Mitjans de Comunicació d’Argentona.
* Joan Puyo, representant de Convergència i Unió
* Josep Coma, representant de Tots per Argentona
* Salvador Calafell, representant de L’Entesa
* Guillem Saleta, representant de la CUP
* Enric Parra, representant d’Agrupació Argentona
* Joan Boba, a títol individual
* Jordi Silva, representant dels treballadors de Ràdio Argentona.
* Irene Cortijo Baides, en substitució de la directora de Ràdio Argentona i fent les funcions de secretària del Consell de Mitjans de Comunicació.

Excusen l’assistència

* Agustí Rodríguez, representant del Partit Popular
* Pep Cuixart, a títol individual
* Joan López, representant d’Argencat
* Jaume Amatller, representant dels col·laboradors de Ràdio Argentona
* **Aprovació de l’acta anterior**

Enric Parra, que no va estar al darrer Consell de Mitjans, vol comentar el tema de la Tertúlia Política. L’alcalde, Ferran Armengol, diu que només s’han de fer esmenes i no comentaris. Joan Boba demana un aclariment sobre un moment que es diu “transparència” i Ferran Armengol explica que aquest tema és perquè es va comentar que en les reunions de treball es parla amb molta transparència respecte temes que encara estan pendents o per decidir i després surten a la tertúlia política.

S’aprova amb tothom a favor.

* **Valoració del Cap de Creus 125**

Tots els assistents el van rebre i es comenta que està be sense més comentaris.

* **Presentació del Cap de Creus 126**

Irene Cortijo comença a explicar el contingut d’aquest número de la revista municipal Cap de Creus i diu que a la portada hi ha el tema principal que és sobre els mercats d’Argentona i els altres destacats són: resultats de les eleccions europees al municipi, les novetats de la Biblioteca Municipal i el Premi Burriac que es va entregar per Sant Jordi.

Josep Coma pregunta sobre el mercat i Ferran Armengol li explica la situació actual del mercat que no es pot posar cap paradista més per temes de salubritat. I que ara estan mirant si és per una llei de rang superior o pel reglament municipal de mercats i que ho estan mirant de forma que si la competència és municipal, això es pugui arreglar d’alguna manera. Perquè fer alguna cosa allà no ens ho deixarien fer perquè el mercat està a prop de la Casa Puig i Cadafalch i s’hauria de veure si es pot presentar un projecte o no i si ens ho deixarien fer. Joan Boba, en aquest punt, diu que no entén com en el Palau de la Música van fer aquell restaurant tot de vidre i aquí pel tema de la Casa Puig i Cadafalch no ens deixen fer res. Armengol diu que aquí es podria fer alguna cosa si es presentés un projecte més ampli, com aquell que en el seu dia van presentar, però que finalment s’aposta més per fer-ho a la Velcro i aquí s’està intentant veure què es pot fer mentre no es té lo de la Velcro.

Josep Coma pregunta si hi ha més demanda per posar més parades. Ferran Armengol diu que n’hi ha hagut demandes i que en un moment determinat, per exemple, quan van tancar la del costat del Rius, ell l’havia demanat per ampliar la seva i se li va dir que no. En època d’en Soy, quan hi havia la peixateria, que en quedaven 4 també algú va demanar una parada i es va dir que no. I bé, això s’ha anat morint i no hem activat l’alternativa. S’han de buscar solucions i a veure què passa. Irene Cortijo diu que doncs sobre aquest tema hi ha el reportatge principal.

Irene Cortijo explica que hi ha l’editorial que va dels mercats, el sumari, la carta de l’alcalde i un anunci corporatiu sobre el procés de participació entorn la Font Picant. A les cartes dels lectors n’hi ha tres sobre el Collell, la Granja La Formiga i la salubritat dels mercats ambulants. Josep Puyo diu que és normal que es queixin.

La següent pàgina, recorda Cortijo, que és aquella que es va acordar en el darrer Consell de Mitjans i que són les votacions dels plens. Josep Coma pregunta si sortiran tots els punts i es diu que tots els punts que es voten.

La pàgina 6 és sobre els resultats de les eleccions europees i la 7 recull el balanç de la Defensora del Vilatà i de la Junta Local de Seguretat. A continuació hi ha un article sobre la Biblioteca Municipal i un altre de recull de l’oferta que hi ha al municipi de Casals d’Estiu. Es comenta que hi ha una il·lustració de Regina Bonamusa, una amiga de Irene Cortijo, per evitar posar tantes fotografies de “nanus”.

Les pàgines centrals, la 10 i la 11, es dediquen al tema dels mercats del municipi, els fixes i els ambulants.

Hi ha una pàgina dedicada a Sant Jordi i on es fa esment als guanyadors del Premi Burriac i la Mostra Literària.

A Coses de la Vila, que enguany hem dedicat tres pàgines, hi ha el nou cartell de la Festa del Càntir, una trobada interescolar, les jornades de dansa, l’abdicació del Rei, el 7è Festival Alfons Güell de Fotografia, recollida de brossa a la Riera, Argentona Dóna la Nota i un anunci del Concurs de Disseny per trobar logotip per la regidoria de Joventut. La notícia del Rei porta comentaris en to distès sobre la desaparició de la seva foto el dia del Ple.

En la pàgina d’esport hi ha el recull de la primera Bocs Bowl i la primera marató de muntanya del Maresme que es farà al novembre. Aquí en Ferran Armengol pregunta si seran els 42 quilòmetres d’una marató i se li diu que sí i s’explica que serà un dels correguts de la Burriac Xtrem. Guillem Saleta explica que ja es feia però que ara s’allarga, que hi haurà tres recorreguts.

L’espitllera ha arribat aquesta tarda i no es pot avançar el tema sobre el qual es parla. A continuació els articles polítics i la contra va sobre les catifes de flors.

Josep Coma pregunta si han arribat tots els partits polítics i es comenta que falta un, el del Partit Popular. Irene Cortijo recorda que sempre hi ha algú o altre que s’adorm i s’acorda que si a l’endemà, dijous 12 de juny, que és quan la revista ha d’anar a impremta no arriba es posi “article no entregat” en l’espai destinat al partit polític. I s’acorda que això es faci sempre, a partir d’ara. Joan Boba explica que és important posar aquesta frase perquè la gent no es pensi que és un error d’impremta. Joan Coma diu que no se’ls hi vagi al darrera.

Irene Cortijo també diu que els articles no s’haurien de corregir però que sí es corregeixen. Ferran Armengol diu que quedaria malament la redacció de la revista i opina el mateix en Joan Boba. En Josep Coma diu que s’hauria de posar un escrit on s’expliqués però que això s’ha dit moltes vegades.

* **Proposta de temes pel Cap de Creus 127**

Es proposa la Festa Major i es recorda que el tancament, com sempre, és més aviat i que el proper Consell de Mitjans serà el 23 de juliol. Els escrits s’han d’entregar el 17 de juliol i es recorda que la Maria Rosa va fer una previsió anual.

Enric Parra diu que vol parlar sobre la parada que Tots per Argentona posa sobre el POUM. Josep Coma explica que expliquen aspectes sobre el POUM. Aquí entra un debat, que com recorda l’alcalde Ferran Armengol, no és propi del Consell de Mitjans. Josep Coma hi està d’acord i comenta que és un tema que no s’ha de tractar al Consell de Mitjans, que només informen. Aquí entra un debat sobre si és electoralista o no però s’acaba el debat recordant que no és l’indret adequat.

Joan Boba proposa els resultats de la selectivitat; Ferran Armengol comenta que les obres de la piscina s’hauran començat i Joan Boba comenta que no es posi que sembla “catxondeo” i que Irene Cortijo diu que es posarà quan comencin, sigui el mes que sigui.

Josep Coma comenta que la Festa Major de Madà també hauria de sortir perquè hi ha molts actes. Josep Calafell diu que la tercera entrega de la memòria històrica; Cortijo diu que les novetats de la casa Puig i Cadafalch i el que vagi sortint. Joan Boba comenta que es podria fer alguna cosa sobre els viatges i destins, però Cortijo comenta que l’agència de viatges del municipi són reacis a donar informació. També es diu que es posi alguna cosa del tema de la Font Picant i aquest procés participatiu que s’ha engegat.

* **Torn obert de paraula**

Guillem Saleta pregunta sobre els 30 anys de la Ràdio. Irene Cortijo comenta que la temporada s’acaba la setmana del 23 al 27 de juny i que aleshores es fa la programació d’estiu amb més música i sense col·laboradors que tenen festa fins al setembre, després de la diada de Catalunya. I pel que fa al tema de l’aniversari, es té la intenció de fer un acte amb tots els directors de Ràdio Argentona i posar la plaça al locutori amb el nom d’Ivan Llença tal i com es va acordar en aquest Consell de Mitjans. Que es farà al Saló de Pedra la xerrada però passat l’estiu perquè ha estat sense poder-se celebrar casaments pel tema eleccions europees i ara està molt sol·licitat.

També una ressenya pel doctor Oriol Martí que va morir fa uns dies, comenta en Joan Boba.

No havent-hi cap altra proposta, per ordre de Presidència, s’aixeca la sessió a les 20,35 h en el lloc i data UT-SUPRA.